Mona Juul (KF), 2021-10-12:
Tak for ordet.
Her er et lovforslag, som har de bedste intentioner, men som kammer fuldstændig over.
Altså, jeg får deja-vu til dengang, kviklånsloven skulle laves.
Det blev noget sjusk, og det gør det her også, hvis vi ikke stopper op lige nu.
Vi kan og skal på ingen måde acceptere snyd og svindel og vildledning.
Der er bestemt potentiale for at stramme op og komme bedre efter de tyvagtige selskaber, der franarrer godtroende danskere deres abonnementer og penge f.eks. De er desværre på ingen måde skræmt af politi og bøder.
Der er bestemt også basis for at støtte bedre op om vores børn og unge, så de ikke eksponeres for uacceptabel markedsføring – det vil vi ikke have.
Formålene er rigtig gode: ud med urimelig handelspraksis, op med bøderne, og lad os beskytte vores børn og unge bedre.
Men det her stikker af.
Hensynet til forbrugerbeskyttelsen er ikke bare for vidtgående; det er simpelt hen efter min bedste overbevisning uigennemtænkt.
Der er tale om beskrivelser, der ikke er gennemarbejdede, gennemtænkte og veldefinerede og afgrænsede.
Hvad er f.eks. uegnede produkter?
Hvordan skal virksomheder dog agere og finde ud af, om de er omfattet eller ej?
Og hvordan skal man dog kunne arbejde med samme kampagne på forskellige platforme, hvis der er forskellige standarder, og når disse standarder ikke harmonerer med eksisterende regler?
Bøderne er et kapitel for sig selv.
Jeg kan nævne et eksempel, som vil være ret vildt, og som ikke handler om detailkæder, som Hans Kristian Skibby taler om.
DSB udsendte på et tidspunkt 200.000 sms'er uden samtykke.
Det må man ikke.
Det fik de en bøde på 800.000 kr. for.
Altså, prøv nu lige at slappe af.
Det er helt ude af proportioner, og det giver nul mening at beregne bøder ud fra omsætning.
Hvad med virksomheder, der har en kæmpestor gennemfakturering?
Det giver slet ikke nogen mening.
Endelig må jeg bare sige, at det er helt uacceptabelt at presse den her lov igennem til ikrafttrædelse den 1. januar – det er om 2½ måned.
Det giver jo slet ikke tid til omstilling af allerede produceret materiale og allerede producerede kampagner.
Det er præcis den samme udfordring, som vi havde med kviklånsloven, som, hvis der er nogen, der skulle have glemt det, De Konservative i øvrigt heller ikke var med i.
Løft lige foden fra speederen og lad os gøre det her ordentligt.
Som minimum ser jeg gerne en teknisk gennemgang og en høring under udvalgsarbejdet.
Vi er nødt til at vide, hvad der vender op og ned i det her, og vi har også brug for at se eksempler og få dem konkretiseret.
Og vi har brug for argumenter for, hvorfor vi igen lige skal overimplementere – det har vi ikke nogen lyst til.
Så, kære ordførervenner, det her går ikke.
Nok er vi ideologisk forskellige, vi tænker forskelligt og stiller forskellige krav, men jeg er sikker på, at vi er enige om intentionerne i L 13, og at vi faktisk godt kunne blive enige med ministeren om det.
Men skulle vi så ikke også lige give os selv lidt tid til at stramme ministerens forslag gevaldigt op?
For det her duer simpelt hen ikke.
Jeg ved, at Venstre skulle hilse fra Radikale.
Og jeg vil her til sidst lige nævne, hvad ordføreren for Venstre lige glemte at sige fra Radikale, nemlig at Radikale afventer L 13 her, da de også har spørgsmål til proportionaliteten i bødeniveauet, og det vil de i forbindelse med udvalgsarbejdet selvfølgelig stille nogle spørgsmål om, inden de tager endeligt stilling.